# ***Privilegij uboštva (1228)***

1Škof Inocenc, služabnik božjih služabnikov, ljubljenim hčeram v Kristusu, Klari in drugim Kristusovim služabnicam, zbranim pri cerkvi Svetega Damijana v asiški škofiji. Pozdrav in apostolski blagoslov.

2Znano je, da ste se, v želji, da bi se posvetile edino Bogu, odpovedale vsakemu hrepenenju po časnih dobrinah. 3Ker ste se odločile, da boste v vsem sledile stopinjam njega, ki je za nas postal ubog, pot, resnica in življenje, ste prodale vse in razdelile ubogim (prim. Mt 19,21) ter trdno sklenile, da ne boste imele nikakršne posesti. 4Od tega sklepa vas ne odvrača pomanjkanje stvari, 5ker je nebeški Ženin položil levico pod vašo glavo, da bi podprl slabotnost vašega telesa, ki ste ga z dobro urejeno ljubeznijo podvrgle postavi duha. 6On, ki hrani ptice pod nebom in oblači lilije na polju, tudi vam ne bo odtegnil potrebnega za hrano in obleko, dokler se vam ne bo daroval v večnosti, ker vas bo veselo objel s svojo desnico (prim. Vp 2,6), da ga boste v polnosti gledale.

7Na vašo prošnjo z apostolsko naklonjenostjo potrjujem vašo odločitev za navzvišenejše uboštvo ter z oblastjo tega pisma dovoljujem, da vas nihče ne sme prisiliti, da bi sprejele posest.

8Nihče torej nima pravice te listine našega dovoljenja spremeniti ali ji drzno nasprotovati. 9Če bi se kdo drznil in poskusil, naj ve, da si bo nakopal jezo vsemogočnega Boga in njegovih blaženih apostolov Petra in Pavla.

10V Perugi, 17. septembra (1228), v drugem letu našega papeževanja.